מעודדת מהבשורות המשמחות על קבלת האזרחות של אמארה סטודמאייר (או בשמו העברי יהושפט) הפועל ירושלים טיילה הערב (רביעי) לרבע גמר ליגת האלופות של פיב”א, לאחר שהשלימה ניצחון כפול על נפטונאס הליטאית, עם 64:84 קליל בהיכל פיס ארנה שבעיר הבירה.
החבורה של עודד קטש נראתה נינוחה מהרגע הראשון בזכות העובדה שעלתה להתמודדות עם יתרון של 12 נקודות מהמפגש הקודם (74:86), מה שאולי גרם לשאננות, שמנעה ממנה לפתוח פער משמעותי מהאורחת במהלך המחצית הראשונה, בה שתי הקבוצות הציגו כדורסל רע בהתקפה, עם לא מעט איבודי כדור ואחוזים מזעזעים מחוץ לקשת.
מבחינת סטודמאייר, העניינים החלו לזרום לכיוונו ברבע השלישי, כאשר ביחד עם ג’יימס פלדין, השניים דאגו לעזור לירושלים לברוח ליתרון דו-ספרתי לקראת סיום הרבע השלישי, יתרון שרק המשיך לצמוח ב-10 הדקות האחרונות בדרך לניצחון ב-20 הפרש. כידוע, אם ירושלים תעבור שלב אחד נוסף, היא תעפיל לפיינל פור שבמקרה כזה ייערך בבירת ישראל. מי שתעמוד בינה לבין ההישג המרשים, היא טנריפה החזקה מספרד.
סטודמאייר אגב, חגג את קבלת תעודת הזהות הכחולה עם 15 נקודות, שהציבו אותו בראש טבלת הקלעים של מחזיקת הגביע. בנוסף לסנטר, גם טיישון תומאס (13 נק’), פלדין ודשון באטלר (11 כ”א) סיימו את ההתמודדות עם ספרות כפולות בעמודת הנקודות.
קלעו להפועל ירושלים: סטודמאייר 15 נק’, תומאס 13, פלדין ובאטלר 11 כ”א, טימור ואוונס 8 כ”א, בראון 5, אליהו ואוחיון 4 כ”א, בלאט 3 וקונגר 2.
חמישיית הפועל ירושלים: תמיר בלאט, ג’יימס פלדין, דשון באטלר, ג’וש אוונס וטיששון תומאס.
חמישיית נפטונאס: לורנזו וויליאמס, ליימונאס קיסייליוס, קייל וויבר, ג’ראיי גרנט וגייטס מייסיוליס.
החבורה של קטש פתחה את המשחק עם מגוון החטאות מהשלוש, כשמהצד השני הליטאים הלכו פנימה ועלו ל-4:6 לאחר 3 דקות של כדורסל. אל היתרון הראשון שלה עלתה ירושלים חמש דקות לסיום הרבע הראשון לאחר שדווקא הסנטר, טיישון תומאס, היה זה שקלע את השלשה הראשונה (בניסיון החמישי של המארחת מחוץ לקשת). לאחר מכן, הוסיף דשון באטלר שתיים מתחת לסל אחרי ריבאונד התקפה, קבע 10:14 וגרם למאמן האורח להזעיק פסק זמן. בחזרה מההפסקה בת הדקה עלה לפרקט, לראשונה כאזרח ישראלי, אמארה סטודמאייר, שמיד גרם לאיבוד כדור ליטאי . עד לסיום הרבע יהושפט הוסיף גם 4 נקודות והלבנים ירדו בתום 10 הדקות הפותחות עם 16:20.
שתי הקבוצות המשיכו לאבד לא מעט כדורים אבל אחרי 4:30 דקות של כדורסל ברבע הנוכחי, ירושלים עלתה ליתרון 7 בעיקר בזכות לא מעט נקודות קלות בהתקפות מעבר אחרי חטיפות בהגנה. בצד הפחות מעודד עמד פלדין, ש-4:41 דקות למחצית צבר כבר את העבירה השלישית שלו, ומיד ירד אל הספסל. למרות זאת, כעבור 40 שניות הגיע המהלך המלהיב של המשחק עד כה, כשתומאס ייצר חסימה גדולה בהגנה ומיד מצא את קונגר, שהרים את היציע עם דאנק מרשים וקבע 24:30 לבן. בדקות שנותרו עד לירידה לחדרי ההלבשה המשחק המשיך להתנהל על מי מנוחות וירושלים ירדה עם יתרון 29:36 לאחר שתי גויבות רצופות של ליאור אליהו.
נקודות השדה הראשונות בחצי השני, שהגיעו לאחר 2:30 דקות, היו גם השלשה הראשונה של הליטאים במשחק, כשגייטס מייסיוליס צלף מחוץ לקשת וצימק ל-38:33. בצד השני, סטודמאייר שחזר לפרקט מיד הוסיף עוד שתיים מתחת לסל, לאחריהן המאמן הליטאי ספג עבירה טכנית ואפשר למארחת לעלות ל-38:46, לאחר שמחה לשופטים כשטען לעבירת תוקף של הסנטר. עד להפסקה בין הרבעים מי שהתעורר היה פלדין, שבעזרת שלשה ועוד מהלך של סל ועבירה עזר למקומיים לפתוח יתרון שיא של 13 נקודות, ולהפוך את הרבע האחרון לגארבג’ טיים של ממש.
פלדין המשיך בפתיחת הרבע המסיים מאותו מקום בו הפסיק ברבע השלישי, והוסיף עוד קליעה מחצי מרחק, כדי להשלים 8 נקודות רצופות עבור הירושלמים ולקבוע 50:65. עד לסיום סטודמאייר, פלדין ושות’ המשיכו לטייל, לקלוע מכל טווח ולהגדיל את היתרון הירושלמי ואת מאזנם האישי, בדרך לעלייה קלילה לרבע הגמר.